CELEX: 62021TN0170
Language: bg
Date: 2021-03-25 00:00:00
Title: Дело T-170/21: Жалба, подадена на 25 март 2021 г. — Ben Ali/Съвет

7.6.2021   
            
            
               BG
            
            
               Официален вестник на Европейския съюз
            
            
               C 217/47
            
         
      Жалба, подадена на 25 март 2021 г. — Ben Ali/Съвет
      (Дело T-170/21)
      (2021/C 217/63)
      Език на производството: френски
      
         Страни
      
      
         Жалбоподател: Mehdi Ben Tijani Ben Haj Hamda Ben Haj Hassen Ben Ali (Сент-Етиен дьо Рувре, Франция) (представител: A. de Saint Remy, avocat)
      
         Ответник: Съвет на Европейския съюз
      
         Искания
      
      Жалбоподателят моли Общия съд:
      
                  —
               
               
                  да приеме жалбата на г-н Mehdi Ben Ali като основателна,
               
            
                  —
               
               
                  да се произнесе при условията на спешност в приложение на приложимите процесуални норми,
               
            
                  —
               
               
                  на основание член 64 от Процедурния правилник да разпореди процесуално-организационно действие за разкриване от Комисията на „всички документи във връзка с приемането на оспорвания регламент“,
               
            
                  —
               
               
                  да отмени с незабавно действие Решение (ОВППС) 2021/55 на Съвета, което го засяга, съобщено с препоръчано писмо с обратна разписка, означено като SGS 21/0041 с дата 25 януари 2021 г., изпратено на 26 януари 2021 г и получено на 29 януари 2021 г., с което името му е оставено в списъка на лицата, по отношение на които се прилагат ограничителни мерки, в приложението към Решение 2011/72/ОВППС на Съвета на Европейския съюз, изменено с Решение 2021/55/ОВППС на Съвета, в приложение I към Регламент (ЕС) 101/2011 на Съвета, приведен в изпълнение с Регламент за изпълнение (ЕС) 2021/49 на Съвета относно ограничителни мерки, насочени срещу определени лица, образувания и органи с оглед на положението в Тунис, и от друга страна, да отмени Регламент за изпълнение (ЕС) 2021/49 на Съвета за изпълнение на Регламент (ЕС) 101/2011 относно ограничителни мерки, насочени срещу определени лица, образувания и органи с оглед на положението в Тунис,
               
            
                  —
               
               
                  да осъди Съвета на Европейския съюз да заплати на г-н Mehdi Ben Ali обща сума в размер на 150 000 EUR за всички претърпени от него вреди,
               
            
                  —
               
               
                  да осъди Съвета на Европейския съюз да заплати на г-н Mehdi Ben Ali обща сума в размер на 30 000 EUR зя разходите за защитата му в подкрепа на настоящата жалба в съответствие с член 91 от Процедурния правилник за подлежащите на възстановяване съдебни разноски,
               
            
                  —
               
               
                  да осъди Съвета на Европейския съюз да заплати всички съдебни разноски.
               
            
         Основания и основни доводи
      
      Жалбоподателят изтъква седем основания в подкрепа на жалбата.
      
                  1.
               
               
                  Първо основание: липса на достатъчна правна основа. Жалбоподателят твърди, че санкцията не се обосновава с годността си да постигне целите, за постигането на които е приета, и само установяването на заплаха за мира не е достатъчна. В случая обаче Съветът на Европейския съюз обосновава увреждащите мерки с целта за устойчиво развитие на тунизийската икономика и общество. Така че с приложената от Съвета санкция не се цели запазването или възстановяването на мира, а икономическото и демократично развитие на тунизийското общество. Поради това тази санкция трябва да се отмени или да се измени.
               
            
                  2.
               
               
                  Второ основание: нарушаване на правото на защита и на правото на ефективна съдебна защита. Жалбоподателят счита, на първо място, че на етапа на приемане на решението с приложените процедури са нарушени основните му права поради дисбаланса между приетите мотиви и зачитането на личните права. След това, на етапа на посочването жалбоподателят твърди, че правата му са нарушени от непълни процедури, тъй като те не са му позволили да упражни правото си на ефективно правно средство за защита. Накрая жалбоподателят твърди, че на етапа на изпълнението при процедурата на дерогации не е зачетено правото на ефективно правно средство за защита.
               
            
                  3.
               
               
                  Трето основание: нарушение на задължението за мотивиране. Във връзка с това жалбоподателят твърди, че липсва решение и по-специално изложение на релевантни факти от тунизийската държава, които да могат да обосноват вписването му в спорния списък.
               
            
                  4.
               
               
                  Четвърто основание: явна грешка в преценката. Според жалбоподателя явната грешка се състои в липсата на доказателства за участието му в каквото и да е незаконно действие, което представлява присвояване на тунизийски публични средства или пране на пари. От друга страна, обвинението в съучастие в злоупотреба на длъжностно лице със служебното положение също не било подкрепено с никакви доказателства.
               
            
                  5.
               
               
                  Пето основание: нарушение на членове 31, 46 и 55 от Конвенцията на ООН срещу корупцията. Във връзка с това жалбоподателят твърди, че според тези разпоредби обезпечителна мярка на замразяване на средства и конфискация трябва да се основава или на решение на държавата жалбоподател, или на изложение на относимите факти от същата държава жалбоподател с описание на исканите мерки. Според него обаче ограничителните мерки срещу него били разпоредени без да бъдат спазени тези критерии.
               
            
                  6.
               
               
                  Шесто основание: грешка в преценката допусната от Съвета с оглед на пропорционалността на приетите срещу жалбоподателя мерки.
               
            
                  7.
               
               
                  Седмо основание: злоупотреба с власт.